text: Tysk lufthavnstrejke betyder aflyste fly i Billund
  10 april 2018 kl. 04.38
  Strejke hos personalet i lufthavnen i Frankfurt tirsdag betyder aflyste fly fra og til Billund. 
  Ifølge Billund Lufthavns hjemmeside er alle fly mellem Billund og Frankfurt aflyst resten af dagen.
  Afgangen klokken 06.15 til Frankurt er dog gennemført, men lufthavnen i Frankfurt, der er Tysklands største, advarer på sin hjemmeside om "betydelige forsinkelser og aflysninger", som vil ramme mange luftfartsselskaber.
  Flere af Tysklands største lufthavne bliver tirsdag ramt af strejker, og det medfører masseaflysninger hos blandt andre landets største luftfartsselskab, Lufthansa. 
  Lufthavnen i Hamborg er ikke omfattet af strejke og afvikler fly som normalt - dog ikke til de strejkeramte lufthavne i Frankfurt, München og Köln, fremgår det tirsdag morgen af Hamborg Lufthavns hjemmeside.
  Det er offentligt ansatte i lufthavnene, som tirsdag nedlægger arbejdet i utilfredshed med deres lønninger. 
  Rejsende opfordres derfor til at orientere sig på selskabernes hjemmesider om eventuelle aflysninger. 
  Lufthansa opfordrer passagerer, hvis afgange ikke er aflyst, til at møde op i lufthavnen i god tid, fordi der ventes længere køer end normalt. 
  Onsdag ventes lufthavnene at fungere på fuld kraft igen efter tirsdagens arbejdsnedlæggelser, som vil stå på fra klokken fem om morgenen til klokken 18.
  